**Un vers…o roză**

*Caprar Florin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am înglobat în dulcele meu vers

O roză respirând iubirea ta,

Căci nu am vrut s-o dărui altcuiva

De nicăieri din vastul univers.

În rime-am pus o lacrimă de-a mea

Să simți durerea sufletului greu,

Dar poate însă Bunul Dumnezeu

Spre mine pașii ți-i va îndruma.

De-oi rătăci cărarea către mine

Citește-aceste versuri printre rânduri,

Să deslușești în ale mele gânduri

Curate sentimente și divine.

Eu te aștept o viață înainte,

Tu îmi promiți că vii la infinit,

Dar trandafiru-n vers s-a ofilit

L-am îngropat în tainice morminte,

În amintiri ce veșnic or să fie

Ascunse într-o carte rătăcită,

Voi mai simți durerea ascuțită

A țepilor rămași pentru vecie.